
Τράπεζες: Πώς λειτουργούν; Ποιος είναι ο ρόλος τους στην οικονομία; Ποια η συμβολή τους στην οικονομική ανάπτυξη; Γιατί έχουν τόσο μεγάλη δύναμη και επιρροή;  Γιατί οι κυβερνήσεις σπεύδουν να τις βοηθήσουν και δεν τις αφήνουν στην τύχη τους, όπως συμβαίνει σε όλους τους άλλους επιχειρηματικούς κλάδους; 
Σε αυτή την απολύτως απαραίτητη Μικρή Εισαγωγή θα μάθετε πώς προκλήθηκε η παγκόσμια χρηματοπιστωτική κρίση, πώς και σε ποιον βαθμό εμπλέκονται οι τράπεζες στα αίτια όσων δραματικών βιώσαμε στην Ελλάδα τα τελευταία δέκα χρόνια και αν οι εγχώριες, ελληνικές τράπεζες ήταν θύματα της πολιτικής ανευθυνότητας που οδήγησε στη χρεοκοπία της χώρας.

Γιατί τελικά χρειάστηκαν τόσες ανακεφαλαιοποιήσεις; Ποια είναι η κατάσταση των ελληνικών τραπεζών και τι θα γίνει με τα μη εξυπηρετούμενα δάνεια; Ποιες είναι οι άλλες μεγάλες προκλήσεις που αντιμετωπίζουν και τι θα κρίνει την επομένη ημέρα του κλάδου; Από το παρελθόν στο παρόν και στο μέλλον των εγχώριων και ξένων τραπεζών, μία Μικρή Εισαγωγή που ανοίγει τα μάτια.

Η σειρά ΜΙΚΡΕΣ ΕΙΣΑΓΩΓΕΣ περιλαμβάνει βιβλία αναφοράς, γραμμένα από ειδικούς, τα οποία δίνουν έγκυρη και εις βάθος πληροφόρηση για θέματα άμεσου ενδιαφέροντος. Απλή αλλά όχι απλουστευτική, επιστημονική αλλά όχι απροσπέλαστη, σύντομη αλλά και πλήρης, η σειρά προσφέρει στον σύγχρονο αναγνώστη τα κλειδιά ώστε να κατανοήσει σε βάθος τον πολύπλοκο και μεταβαλλόμενο κόσμο μας.

	Ο συγγραφέας
Ο Γιάννης Παπαδογιάννης είναι δημοσιογράφος. Σπούδασε στο τμήμα Οικονομικής Επιστήμης του Πανεπιστημίου Πειραιώς. Από το 1999 έως το 2018 εργάστηκε στην εφημερίδα Η Καθημερινή, ενώ προηγουμένως είχε εργαστεί στις εφημερίδες Χρηματιστήριο, Εξουσία, Ημερησία. Τον Οκτώβριο του 2018 ανέλαβε τη διεύθυνση της ιστοσελίδας Economistas.gr, της οποίας ήταν συνδημιουργός. Αποχώρησε τον Ιούνιο του 2019 για τη δημιουργία του BusinessDaily.gr. Έχει εκδώσει βιβλία για την οικονομία, τις τράπεζες και την κρίση.

